**ԱՐՁԱՆԱԳՐՈՒԹՅՈՒՆ**

ՀԱՆՐԱՅԻՆ ԲԱՑ ԼՍՄԱՆ ԵՎ ՔՆՆԱՐԿՄԱՆ

ՀՀ Շիրակի մարզ 4 օգոստոս, 2025 թ.

Ք. Գյումրի, Վարդանանց հր.1 ժամը՝ 15։00

2025 թվականի օգոստոսի 4-ին, ժամը՝ 15:00-ին, Գյումրու համայնքապետարանի վարչական շենքում (Վարդանանց հր. 1, 2-րդ հարկ, ավագանու նիստերի դահլիճ) կայացավ հանրային բաց լսում և քննարկում (այսուհետ քննարկում)։Նիստը վարեց Գյումրի համայնքի ղեկավարի առաջին տեղակալ Ավետիս Առաքելյանը։

**Հանրային քննարկման թեման՝**

«Հայաստանի Հանրապետության Շիրակի մարզի Գյումրի համայնքի 2025-2029 թվականների հնգամյա զարգացման ծրագիրը»

**Ավետիս Առաքելյան**

* Հարգելի՛ գործընկերներ,

Տեղեկացնեմ, որ համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր, իր առարկություններն ու առաջարկությունները հնչեցնել բանավոր ձևով կամ՝ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել համայնքապետարանի պաշտոնական էլեկտրոնային հասցեին՝ [gyumri@gyumri.am](https://e.mail.ru/compose/?mailto=mailto%3agyumri@gyumri.am) կամ գրավոր տեսքով ներկայացնել քննարկման քարտուղարին քննարկման ավարտից հետո՝ հնգօրյա ժամկետում։

 Այնուհետև Գյումրի համայնքի ղեկավարի առաջին տեղակալ Ավետիս Առաքելյանը զեկույցի ներկայացման համար հրավիրեց Գյումրու համայնքապետարանի աշխատակազմի արտաքին կապերի և ծրագրերի բաժնի առաջատար մասնագետի ժամանակավոր պաշտոնակատար Մադլենա Հարությունյանին:

**Լիզա Գասպարյան**

* Կներեք պարոն Առաքելյան, կարելի է, քանի որ հանրային քննարկում է մեկ կարևոր նկատառում անեմ, նոր սկսենք զեկուցումը, եթե թույլ կտաք:

**Ավետիս Առաքելյան**

* Համեցե՛ք:

**Լիզա Գասպարյան**

* Մինչև այստեղ գալը ես մանկապարտեզների թեմայով լրատվամիջոցներից մեկի հետ պիտի հանդիպեի, ասացի, որ զբաղված եմ՝ չեմ կարող, ‹‹Ազատություն›› լրատվականի թղթակից՝ Սաթենիկ Կաղզվանցյանի մասին է խոսքը, պարզվեց, որ լրատվական դաշտը տեղյակ չէ հանրային քննարկման մասին: Ստուգելու համար ես ևս լրագրողների խմբում հարցրեցի, պարզվեց, որ որևէ մեկը պատշաճ տեղեկություն չուներ: Ես պիտի հիշեցնեմ մեր խմբակցության կողմից առաջին առաջարկը նիստերը սկսվելուն պես, որ լրատվամիջոցների հետ աշխատանքը բերենք ուշադրության կենտրոն, քանզի դա շատ կարևոր է: Ես կարծում եմ, որ նոր ընտրված իշխանություն եք և թաքցնելու որևէ բան չունեք, և այսօր դահլիճում քննարկվելու են մի շարք հետաքրքիր, լավ ծրագրեր, մենք՝ ևս շատ բաներ ունենք ասելու, ավելացնելու, այսինքն շատ կառուցողական քննարկում է տեղի ունենալու: Եվ ևս մեկ անգամ հիշեցնենք, որ սա հանրային տարածք է, և գյումրեցիները այդ թվում նաև լրատվամիջոցները պետք է տեղեկացված լինեն: Ինձ լրագրողները պատվիրակեցին, որ ես բարձրացնեմ այս հարցը, և իսկապես այս հարցը դարձնենք կարևորագույն, որովհետև այս պահին դահլիճը պետք է լիներ գերծանրաբեռնված, և չպետք է լինեին ազատ աթոռներ, քանզի քննարկվելու է կարևորագույն ծրագրերից մեկը՝ հնգամյա զարգացման ծրագիրը: Այսքանը, շնորհակալ եմ:

**Կարեն Մալխասյան**

* Ես արձագանքեմ տիկին Գասպարյան, նախ հանրային լսումը կազմակերպվում է սահմանված կարգին համապատասխան, ցավում եմ, որ լրագրողները ասում են, որ տեղյակ չեն, որովհետև իրենք տարիների ընթացքում ծանոթ են այդ կարգին, և ըստ կարգի հանրային լսման մասին իրազեկումը իրականացվել է պաշտոնական կայքի միջոցով: Ես ողջունում եմ նաև Ձեր խմբակցության ներկայությունը, ինչի համար, որովհետև ինքս լինելով ավագանու անդամ մշտապես մասնակցել եմ, բայց ցավոք սրտի մշտապես բացակայել են ավագանիները և նաև նույն դրսևորումը կա հանրության կողմից: Միանում եմ Ձեր կոչին, հորդորում եմ ակտիվ լինեն և՛ բնակիչները և՛ ավագանիները ու հետևեն մեր պաշտոնական կայքէջին, քանի որ իրազեկումը իրականացվում է պաշտոնական կայքի միջոցով: Շնորհակալություն: Սկսե՛ք:

**Մադլենա Հարությունյան**

* Հարգելի՛ ներկաներ,

 Շնորհակալություն ենք հայտնում բոլորիդ, որ այսօր միացել եք մեզ՝ մասնակցելու Գյումրի համայնքի 2025–2029 թվականների զարգացման հնգամյա ծրագրի հանրային լսմանը։

Ղեկավարվելով «Տեղական ինքնակառավարման մասին» օրենքի 82-րդ հոդվածի 2-րդ կետով՝ համայնքի ղեկավարը պարտավոր է իր լիազորությունները ստանձնելուց հետո չորս ամսվա ընթացքում մշակել և ավագանու հաստատմանը ներկայացնել համայնքի հնգամյա զարգացման ծրագիրը։Այս փաստաթուղթը հանդիսանում է մեր համայնքի համատեղ տեսլականը՝ այն ուղենիշը, որով առաջնորդվելու ենք առաջիկա հինգ տարիներին՝ Գյումրին դարձնելով ավելի անվտանգ, զարգացած և մարդակենտրոն քաղաք։

Ծրագրի գլխավոր նպատակը հստակ է. ստեղծել Գյումրի, որտեղ յուրաքանչյուր մարդ ապրում է արժանապատիվ պայմաններում, օգտվում է ժամանակակից ծառայություններից և ունի զարգացման իրական հնարավորություն։ Այս նպատակին հասնելու հիմքում դրված է մարդը՝ իր կարիքներով, իրավունքներով և մասնակցությամբ։

Հնգամյա ծրագիրը ներառում է մի շարք առանցքային բաժիններ՝ սկսած համայնքի ղեկավարի ողջույնի խոսքից մինչև ռազմավարական նպատակների ներկայացում։ Ծրագրում ընդգրկված են համայնքում իրականացվող և պլանավորվող բազմաթիվ նախաձեռնություններ, որոնցից մի քանիսը ներկայացնում եմ ստորև՝ որպես օրինակ․

**Իրականացվող ծրագրերն են՝**

* «Վառեմ-մարեմ» շենքի վերակառուցում՝ Աճեմյան փողոց 2 հասցեում գտնվող պատմական ճարտարապետական կառույցը կվերականգնվի՝ պահպանելով նրա պատմական առանձնահատկությունները և վերածվելով մշակութային նշանակության օբյեկտի։
* Լիսինյան փողոց 15 շենքի վերակառուցում՝ շենքի կառուցվածքային ամրացում՝ հետագայում որպես սոցիալական բնակարան օգտագործելու նպատակով։
* Մհեր Մկրտչյան փողոցի ամբողջական հիմնանորոգում։
* Իսահակյան փողոցի պուրակի բարեկարգում՝ բոլոր տարիքային խմբերի համար հանգստի և սոցիալական շփման տարածք։
* ՅուրիՎարդանյանի պուրակի բարեկարգում Ղանդիլյան փողոցում՝ ներառյալ նրա արձանի տեղադրումը։
* Նոր պուրակի ստեղծում Թիվ 15 դպրոցի հարևանությամբ։ Թիվ 15 դպրոցի հարևանությամբ ձևավորվում է նոր պուրակ՝ երեխաների և համայնքի բնակիչների հանգստի համար։
* Ֆուտբոլի դաշտի կառուցում Անի թաղամասում՝ խթանելու համայնքի երիտասարդների առողջ ապրելակերպը։
* Նոր սպորտային համալիրի կառուցում՝ «Արթուր Ալեքսանյանի անվան հունահռոմեական ըմբշամարտի մանկապատանեկան դպրոց» է կառուցվում՝ նույնպես խթանելու համայնքի երիտասարդների առողջ ապրելակերպը։
* ՎԶԵԲ ծրագրեր՝ 2022 թվականից իրականացվող ճանապարհների հիմնանորոգում և արտաքին լուսավորության արդիականացում։

Հաջորդ ենթաբաժնում համայնքի ֆինանսական իրավիճակի նկարագրությունը և ֆինանսական կանխատեսումներն են:

**Համայնքի զարգացման խոչընդոտները ներկայացված են հաջորդ ենթաբաժնում:**

Առկա են մի շարք խոչընդոտներ, որոնց հաղթահարումը պահանջում է համակարգված և համատեղ աշխատանք․

* Տնակային ավանների առկայություն՝ (2025 թ. հունիսի 30-իդրությամբ՝ 2534 ընտանիք)։
* Բազմաբնակարան շենքերի վթարայնություն՝ 92 վթարային շենք-շինություններ, որից 3-րդ աստիճանի վնասվածության աստիճան ունեցող՝ 84 շենք, 3-4-րդ աստիճանի վնասվածության աստիճան ունեցող՝ 3 շենք, 4-րդ աստիճանի վնասվածության աստիճան ունեցող՝ 5 շենք
* Պատմամշակութային արժեքների անմխիթար վիճակ։
* Աղբի տեսակավորման համակարգի բացակայություն։
* Համայնքային բյուջեի սահմանափակ հնարավորություններ։
* Մշակութային օջախների և մարզադպրոցների հնացած վիճակ և անհրաժեշտ պայմանների բացակայություն։
* Որոշ մանկապարտեզների անմխիթար վիճակը և գույքի անհրաժեշտությունը:

Այս խնդիրների հաղթահարման համար անհրաժեշտ է պետական, միջազգային և մասնավոր հատվածի հետ սերտ համագործակցություն և համայնքային ներուժի լիարժեք օգտագործում։

**Հաջորդ բաժինը դա համայնքի տեսլականն ու նպատակներն են.**

Հնգամյա զարգացման ծրագրի հիմքում ընկած է հետևյալ տեսլականը՝
Գյումրին դարձնել մաքուր, բարեկարգ և գրավիչ քաղաք՝ ապահովելով բնակիչների համար արժանապատիվ կյանք մշակույթի, զբոսաշրջության և զարգացման հնարավորություններով։

Համայնքի սեփական եկամուտների տարեկան աճի կանխատեսումները կատարվել են 2025-2029թթ. բյուջեի մուտքերի կանխատեսման հիման վրա:

* **2025 թ․ – 15.3%**
* **2026 թ․ – 2.4%**
* **2027 թ․ – 0.1%**
* **2028 թ․ – 0.2%**
* **2029 թ․ – 0.1%**

Համայնքի զարգացման անմիջական նպատակները արտացոլվում են հավելվածներում՝ ըստ ոլորտների: Յուրաքանչյուր նախատեսվող ծրագրի համար ներկայացված է ծրագրի անձնագիր,որտեղ սահմանվում է նպատակը, գործողությունները, ժամկետները, պատասխանատու կառույցները և գնահատման ցուցանիշները։

**Ծրագրային գերակա ուղղություններն են՝**

* **Համայնքի հնգամյա զարգացման ծրագրի շրջանակում** գործարար միջավայրի բարելավման և ձեռնարկատիրության խթանման անմիջական նպատակն է ստեղծել նպաստավոր պայմաններ համայնքում ձեռնարկատիրական գործունեության համար, այդ թվում՝ արտադրական, հասարակական սննդի և սպասարկման ոլորտներում, ապահովելով ձեռնարկատիրական սուբյեկտների թվի ավելացում հնգամյակի ընթացքում:
* **Համայնքապետարանում պահվող արխիվային փաստաթղթերի թվայնացման ուղղությամբ,** նախատեսվում է իրականացնել թվայնացում, ինչը թույլ կտա հեշտացնել փաստաթղթերի տրամադրման ընթացքը, ապահովել դրանց առցանց հասանելիությունն ու երկարաժամկետ պահպանումը:
* **Նախադպրոցական կրթության ոլորտում**, նախատեսված է մի շարք ուղղություններով զարգացում: Առաջին հերթին՝ նպատակադրվում է հնգամյակի ընթացքում 7%-ով բարձրացնել նախադպրոցական հաստատություններում ընդգրկված երեխաների հարաբերական թիվը, ապահովել ծնողների բարձր բավարարվածություն կրթության որակից, ինչպես նաև ստեղծել նախադպրոցական կրթություն ստանալու հնարավորություն Բուլվարային թաղամասի և հարակից տարածքի երեխաների համար։ Միաժամանակ նախատեսվում է իրականացնել մանկապարտեզների շենքերի ընթացիկ նորոգում և ձեռք բերել անհրաժեշտ գույք։
* **Մշակութային կյանքի կազմակերպման շրջանակում**, ծրագրված են մի շարք ուղղություններ, այդ թվում՝ Ասլամազյան քույրերի պատկերասրահի ձեղնահարկի վերանորոգում, համայնքապատկան թանգարանների էքսպոզիցիաների փոփոխություն, ինչպես նաև Գյումրու մշակութային ժառանգությանը հաղորդակցվելու և այն տարածելու համար պայմանների ստեղծում։ Մշակութային միջոցառումների թիվը կավելացվի, կմնան նույն թվով մշակութային խմբակները, իսկ համայնքապետարանի միջոցներով կկազմակերպվի առնվազն 25 համերգ և փառատոն:
* **Մարզական կյանքի խթանման և առողջ ապրելակերպի տարածման նպատակով,** զարգացման ծրագիրը ներառում է մի շարք մարզադպրոցների զարգացում։Դրանք ներառում են աթլետիկայի, հրաձգության, պարի, թենիսի, խաղային մարզաձևերի, ֆուտզալի, ըմբշամարտի (հունա-հռոմեականևազատոճի), բռնցքամարտի, մարմնամարզության, շախմատի, ծանրամարտի, ջրային մարզաձևերի, սամբո-ձյուդոյի մանկապատանեկան մարզադպրոցների շենքային ու նյութատեխնիկական բարելավում, մարզման պայմանների կատարելագործում և երեխաների ու պատանիների ներգրավման խթանում։
* **Սոցիալական պաշտպանության ոլորտում,** ուղղակի նպատակն է տրամադրել նպատակային և հասցեական աջակցություն համայնքի շուրջ 1950 սոցիալապես անապահով ընտանիքների՝ բարելավելով նրանց կենսապայմանները։
* **Բնակարանային շինարարության խթանման ուղղությամբ,** նպատակադրվում է բարելավել սոցիալապես անապահով ընտանիքների բնակարանային պայմանները՝ իրականացնելով անավարտ շենքերի կառուցում և նոր բնակարանների տրամադրում։ Նմանապես, նոր բնակարանային շինարարության միջոցով կստեղծվեն պայմաններ անօթևան ընտանիքների համար՝միաժամանակ զարգացնելով սպասարկման ենթակառուցվածքները։
* **Համայնքային ենթակառուցվածքների զարգացման ուղղությամբ,** տարբեր նախագծեր են մշակվել՝ ներառյալ համայնքի գլխավոր հատակագծի և գոտևորման նախագծերի վերանայում, պատմամշակութային հուշարձանների վերականգնում, ստորգետնյա անցումների կառուցում, հասարակական զուգարանների ստեղծում, պուրակների բարեկարգում, պատկերասրահի ստեղծում, պատմական կենտրոնի վերականգնում, բնակելի շենքերի ձեղնահարկերի կառուցում, նոր, օրինակելի գերեզմանատան ստեղծում, փողոցների ճանապարհային նշաններով կահավորում, կանաչ տարածքների ավելացում, ինչպես նաև «Մաքուր քաղաք» նախաձեռնության իրականացում՝ մաքրման և աղբահանության որակի բարձրացման նպատակով։
* **Հասարակական տրանսպորտի բարելավման շրջանակում**, նախատեսվում է նոր ավտոբուսային կանգառների տեղադրում, երթուղային ցանցի արդիականացում և միկրոավտոբուսների համալրում՝ բարձրացնելու սպասարկման որակը, երթևեկության հարմարավետությունը և զբոսաշրջիկների համար տեղեկատվական հասանելիությունը։
* **«Գյումրու Ավտոբուս» ՓԲԸ տարածքի ասֆալտապատման և անգարի վերանորոգման միջոցով**,կբարելավվեն աշխատակիցների պայմանները, կավելանա տարածքի ֆունկցիոնալությունը, և կստեղծվի կայանատեղի միկրոավտոբուսների համար՝ արդյունավետ սպասարկման նպատակով։
* **Ռազմական գործողությունների մասնակիցների և նրանց ընտանիքների համար,** նախատեսված է տրամադրել ֆինանսական աջակցություն՝ թեթևացնելով նրանց սոցիալական բեռը և բարձրացնելով պաշտպանության ոլորտի արժևորումը համայնքում։
* **Աղետների ռիսկերի նվազեցման ոլորտում,**նպատակն է ստեղծել անվտանգ միջավայր արտակարգ իրավիճակների ժամանակ՝ կազմակերպելով պատսպարման պայմաններ և բարձրացնելով բնակչության իրազեկվածությունը։
* **Ոչ կառավարական կազմակերպությունների աջակցության ծրագրով,** խթանվելու են քաղաքացիական հասարակության ու երիտասարդական ՀԿ-ների զարգացմանը, որոնք նորարար նախաձեռնություններով կնպաստեն համայնքի առաջընթացին:

**Սուբվենցիոն ծրագրեր**

Սուբվենցիոն ծրագրերը իրականանում են պետական համաֆինանսավորման և համայնքի նախաձեռնողականության փոխշահավետ համագործակցության արդյունքում։ Դրանք միտված են համայնքի հիմնարար խնդիրների լուծմանը՝ միաժամանակ նպաստելով սոցիալական, մշակութային, կրթական և տնտեսական ոլորտների համաչափ զարգացմանը։

Ծրագրերի շրջանակում իրականացվելու է սոցիալական նշանակության բազմաբնակարան շենքի կառուցում, որը կոչված է աստիճանաբար փոխարինելու տնակային պայմաններում բնակվող ընտանիքների կացությունը՝ ապահովելով նրանց արժանապատիվ բնակարանային պայմաններ։ Շիրակացի փողոցում վերականգնվելու է պատմամշակութային արժեք ունեցող շենքը, որը հետագայում կծառայի որպես բաց հասարակական կենտրոն՝ մշակութային և կրթական միջոցառումների անցկացման համար։Կառուցվելու և վերանորոգվելու են երկրորդական փողոցները՝ ընդգրկելով շուրջ 82 փողոց, ինչը կբարելավի համայնքի տրանսպորտային հոսքերն ու առօրյա կապը։Ձեռք են բերվելու 3 հատ աղբատար մեքենա հետևի բարձմամբ, մեկ հատ ավտոաշտարակ, մեկ հատ մինի ամբարձիչ (bobcat) և այլ անհրաժեշտ տեխնիկա, ինչը կնպաստի սանիտարական պայմանների բարելավմանը։ Վերանորոգվելու են Երիտասարդական պալատը և տիկնիկային թատրոնը՝ երեխաների և երիտասարդների մշակութային կյանքի հարստացման նպատակով։ Նոր շունչ է հաղորդվում նաև մարզական ենթակառուցվածքներին՝ վերակառուցվում է մարմնամարզական մարզադպրոցը, իսկ նախակրթական համակարգում նախատեսվում է մանկապարտեզների հիմնանորոգում և նորերի կառուցում, մասնավորապես՝ Բուլվարային թաղամասում՝ կրթական միջավայրը դարձնելով ավելի հասանելի և որակյալ։

Այս ծրագրերը միաժամանակ լուծում են համայնքի սոցիալական, մշակութային, կրթական և տնտեսական մարտահրավերները՝ ապահովելով ներդաշնակ զարգացում։

**Մոնիթորինգի անձնագիր**

Համայնքի հնգամյա զարգացման ծրագրի արդյունավետության վերահսկման և գնահատման նպատակով մշակվել է մոնիթորինգի անձնագիրը, որը հանդիսանում է ծրագրի կատարման ընթացքի համակարգված վերահսկման գործիք։ Անձնագրում յուրաքանչյուր միջոցառման կամ արդյունքի համար սահմանված են թիրախային արժեքներ՝ նախատեսված ձեռքբերումների մակարդակը գնահատելու համար։Այս փուլում անձնագիրը ներառում է միայն թիրախային արժեքները՝ արտահայտված համապատասխան քանակական և որակական ցուցանիշներով, որոնք հնարավոր է հստակ չափել և համեմատել հետագա մոնիթորինգի գործընթացում։ Սա թույլ է տալիս ապահովել նպատակային ծրագրավորում, վերահսկել առաջընթացը և ժամանակին արձագանքել հնարավոր շեղումներին։ Մոնիթորինգի տվյալ համակարգը նախատեսված է նաև օգտագործելու որպես հիմք ծրագրի արդյունքների վերաբերյալ հաշվետվությունների ձևավորման և վերանայման համար։

**Ֆինանսավորման բաժին**

Ֆինանսավորման բաժնում ներկայացված են հնգամյա ծրագրի միջոցառումների ֆինանսական ծավալները, աղբյուրները և բաշխվածությունը ըստ տարիների։ Ծրագիրն իրագործվելու է համայնքի սեփական եկամուտների, պետական բյուջեի հատկացումների, սուբվենցիաների, միջազգային գործընկերների աջակցության և այլընտրանքային ներդրումային աղբյուրների համադրությամբ։ Տարեկան կտրվածքով հաշվարկված են եկամուտների և ծախսերի կանխատեսումները, ինչը թույլ է տալիս գնահատել ֆինանսական կայունությունն ու ռեսուրսների օպտիմալ բաշխումը։ Ֆինանսավորման մեխանիզմը կառուցված է այնպես, որ հնարավոր լինի արդյունավետ կերպով իրագործել զարգացման նախաձեռնությունները՝ նվազեցնելով ֆինանսական ռիսկերն ու ապահովելով ծրագրի շարունակականությունը։

Հարգելի՛ ներկաներ, այս ծրագիրը մեր համայնքի հնարավորությունների քարտեզն է, սակայն նաև՝ մեր միասնական պատասխանատվությունը։ Մեր առաքելությունն է ստեղծել այնպիսի Գյումրի, որտեղ հպարտությամբ ենք ապրում այսօր և վստահ ենք մեր երեխաների վաղվա ապագայի նկատմամբ։ Շնորհակալություն։

**Ավետիս Առաքելյան**

* Ավարտեցի՞ք։

**Մադլենա Հարությունյան**

* Այո։

**Ավետիս Առաքելյան**

* Հարցեր, առաջարկություններ կա՞ն։

**Լիզա Գասպարյան**

* Տիկին Հարությունյան, 2 հարց ունեմ, առանձին առանձին տա՞մ, թե ինչպես։

**Մադլենա Հարությունյան**

* Ինչպես ուզում եք։

**Լիզա Գասպարյան**

* Առանձին առանձին տամ, որ Ձեզ չծանրաբեռնեմ, շնորհակալ եմ Ձեր զեկույցի համար։ Կումայրի պատմական կենտրոնի զարգացման ծրագիրը շատ հետաքրքրեց, որովհետև 2021-ին մեկնարկել էր, հետո՝ ընդհատվել։ Մի փոքր կխնդրեի ներկայացնել, բայց եթե շատ ծավալուն է ժամանակ չզբաղեցնենք, հետո գրառում անեք։

**Մադլենա Հարությունյան**

* Ճիշտ կլինի այդ հարցին պատասխանի պարոն Գասպարյանը, որովհետև ինքն է ավելի լավ տեղյակ այդ մանրամասներից, ես այնքան էլ չեմ տիրապետում դրան։

**Լիզա Գասպարյան**

* Գրավո՞ր կպատասխանեք պարոն Գասպարյան։

**Հենրիկ Գասպարյան**

* Այո։

**Լիզա Գասպարյան**

* Շատ լավ, ես գրություն կուղարկեմ։ Շնորհակալ եմ։ Մյուս հարցս երևի էլի պարոն Գասպարյանին ուղղեմ։

**Մադլենա Հարությունյան**

* Այո, այդպես ճիշտ կլինի։

**Լիզա Գասպարյան**

* Շատ լավ այստեղ արդեն ծրագրի անձնագիրը կա, ի ուրախություն մեզ՝ բոլորիս հանրային զուգարանների խնդիրն է։ Ինչ մոդելով է կառուցվելու, թիթեղյա է լինելու թե ինչ, ի՞նչ մեխանիզմներ են կիրառվելու։ Չգիտեմ պարոն Գասպարյան էլի Ձե՞զ ուղարկեմ գրությունը։

**Հենրիկ Գասպարյան**

* Այո։

**Լիզա Գասպարյան**

* Շատ լավ, շնորհակալ եմ։

**Ավետիս Առաքելյան**

* Էլի հարցեր կա՞ն։

**Կարեն Գրիգորյան**

* Երկու հարց ունեմ նորից։ Հերթով ասեմ հա՞։

**Մադլենա Հարությունյան**

* Ասե՛ք։

**Կարեն Գրիգորյան**

* Ծրագրում նշված էր «Վառեմ-մարեմ» շենքի վերակառուցումը, ինձ հետաքրքրում է թե պլանավորումը ո՞ր փուլում է, և ե՞րբ է մեկնարկելու։

**Մադլենա Հարությունյան**

* Պարոն Գասպարյանը կպատասխանի։

**Լիզա Գասպարյան**

* Կարո՞ղ է պարոն Գասպարյանը մոտենա ամբիոնին։

**Մադլենա Հարությունյան**

* Հա, ավելի ճիշտ կլինի։

**Ավետիս Առաքելյան**

* Թողե՛ք, ես կպատասխանեմ այդ հարցին։ Քանի որ տեղյակ ենք այդ հարցից, նաև մեծ աշխատանքներ ենք տարել տվյալ ներդրումային ծրագրի շրջանակներում, այս պահին մեր կողմից կատարվելիք աշխատանքները իրականացված են, հիմա մնում է, որ շինարարները սկսեն իրենց աշխատանքները։ Կարծում եմ, մոտ օրերս նրանք կսկսեն իրենց աշխատանքները, եթե չեմ սխալվում աշխատանքային տնակը դրված է, մնացել է տարածքի առանձնացումը։ Մոտակա օրերս կսկսվեն այդ շինարարական աշխատանքները։

**Կարեն Գրիգորյան**

* Մյուս հարցս. էլեկտրական ավտոբուսները վերջապես ե՞րբ են գործարկվելու, հստակ ե՞րբ է ավագանու օրակարգը։

**Ավետիս Առաքելյան**

* Այդ հարցին էլի ես կպատասխանեմ։ Պարոն Մալխասյան, ծրագրի ղեկավարին ենք սպասում, որ ծրագիրը ներկայացվի, դրանից հետո արտահերթ նիստին կքննարկենք, որ ընդունենք այդ ամեն ինչը։ Այլ հարցեր։

**Վարդան Եդիգարյան**

* Պարոն Առաքելյան, Անի թաղամասում ֆուտբոլի դաշտը կառուցապատելու ծրագիր ունենք, կասեք ի՞նչ միջոցներով և ե՞րբ է կառուցվելու։

**Հենրիկ Գասպարյան**

* Ծրագիրը հատկացված է, օր առաջ աշխատում ենք, որ իրականացնենք կառուցապատման աշխատանքները։

**Ավետիս Առաքելյան**

* Այլ հարցեր։

**Նարեկ Միրզոյան**

* Իսահակյան փողոցի պուրակի բացման հետ կապված, ինձ հետաքրքրում է, ի՞նչ ծրագրեր, միջոցներ և ժամկետներ կան վերանորոգման համար։

**Լիզա Գասպարյան**

* Ինչ ժամկետներ կան պարոն Գասպարյան, մոտավորապես։

**Հենրիկ Գասպարյան**

* Ինչքա՞ն, դե մի հինգ-վեց ամիս, հարգելի պատճառներ կան։

**Ավետիս Առաքելյան**

* Ուրիշ հարցեր կա՞ն, առաջարկություններ։

**Լիզա Գասպարյան**

* Առաջարկություններ կան, եթե կարելի է ամբիոնից ներկայացնեմ:

**Ավետիս Առաքելյան**

* Ինչպես Ձեզ հարմար է, ուզում եք ամբիոնից ներկայացրեք, ուզում եք գրության տեսքով:

**Լիզա Գասպարյան**

* «Մեր քաղաքը» խմբակցությունը ուշադիր ուսումնասիրել է հնգամյա զարգացման ծրագիրը: Իհարկե քաղաքը պետք է զարգանա համաչափ, ամենակարևորը՝ արվարձաններն ու կենտրոնը համատեղ պետք է լինեն: Մեր քաղաքը պետք է լինի մաքուր, կոկիկ, խնամված, կանաչ ու գունավոր ու ամենակարևորը ժպտացող, իսկ քաղաքային իշխանությունն այս ուղղությամբ պետք է աշխատի ամենօրյա ռեժիմով: Ծրագրում ներգրավված որևէ նախագծի հետ մենք խնդիր չունենք, չենք տեսնում, իհարկե կան որոշակի ծրագրեր և ներկայացված բյուջեներ, որոնց վերապահումով ենք մոտենում, բայց դրանք երբեք մեր ուշադրությունից դուրս չեն լինելու, վերահսկելու և հետևելու ենք ամեն ինչ: Ինչպես արդեն նկատել եք մեր աշխատաոճում չկան մանրուքներ, կա մեկ շահ՝ ունենալ բոլորիս արժանի քաղաք: Մեր համար մի քանի կարևոր նշումներ կան հարգելի ներկաներ, ոլորտներ կան, որ մեզ համար խիստ կարևոր են և դրանցից մեկը մանկապարտեզային տնտեսությունն է, դուք շատ լավ տեսնում եք, թե մեր շրջայցների արդյունքում ինչ տեսանյութեր ենք հրապարակում, այստեղ անելիքները շատ են և պետք է նշեմ, որ շենքային պայմանների, գույքի, տեխնիկայի լավարկման կարիք կա: Եվ պետք է շեշտադրեմ, որ բովանդակային առումով որևէ կերպ խնդիր չկա այստեղ, այսինքն մանկավարժները, աշխատակազմը գերպրոֆեսիոնալ աշխատում են: Իսկ այն ինչ նախատեսված է հնգամյա ծրագրում, պարզ է, բյուջեն բավականին սուղ է և դրանք այդքան էլ բավարար չեն, բայց մենք պետք է կարողանանք համատեղ ջանքերով հնարավորինս անենք, թակենք բոլոր դռները, թե՛ կենտրոնական իշխանության, թե՛ հովանավորների, որպեսզի ապագայում Գյումրիում ունենանք բարեկարգ, մեր փոքրիկներին արժանի, լուսավոր, գունավոր, մաքուր մանկապարտեզներ: Մյուս ոլորտը մեզ համար ամենակարևորն է, դա տուրիզմն է: Տուրիզմին հենց առնչվող ծրագիր չտեսանք, բայց շատ ծրագրեր կան, որոնք առնչվում են տուրիզմի հետ: «Մեր քաղաքը» դաշինքի նախընտրական քարոզարշավում մենք ներկայացրել էինք մեր ծրագիրը, որը բավականին իրատեսական ու հավակնոտ ծրագիր է և մեր քաղաքական թիմի ղեկավար Մարտուն Գրիգորյանի համար քաղաքի զարգացման տեսլականում մեծ տեղ ունի տուրիզմը, որով հետո արդեն շղթայական պիտի զարգանան քաղաքի մյուս ոլորտները: Մենք մի քանի առաջարկություններ ունենք, գրությամբ նաև կուղարկենք, որովհետև կարգն է այդպես պահանջում: Արցախ, Ավզնոց, Կոմբինատ, Ավտոկայանի բանավան, Ստրոմմաշ թաղամասերի երեխաների համար կառուցենք սպորտկոմպլեքս, որն այս պահին կիսակառույց է, գտնվում է Արցախ թաղամասում: Կարելի է գնահատել ներկա վիճակը, որովհետև այդ կառույցը տարիներ շարունակ մաշվում է, ափսոս է: Դա ռեսուրս է, որը պետք է գնահատել և օգտագործել, գտնել հնարավորինս քիչ ծախսատար մեթոդներ, միջոցներ, որովհետև ժամանակակից տեխնոլոգիան այդ հնարավորությունը տալիս է: Ցավով պիտի նշեմ, որ այդ թաղամասերում այս ժամանակաշրջանում անգամ խաղահրապարակներ չկան և այդ սպորտկոմպլեքսը երեխաների համար իրապես կլինի օազիս: Հաջորդ առաջարկը քաղաքի մշակութային կյանքի զարգացման խոչընդոտող հատվածում, նշված է, որ չկա, մենք չունենք մեծամասշտաբ միջոցառումներ իրականացնելու բեմահարթակ: Մենք առաջարկում ենք Մուշ թաղամասում կառուցել միջոցառումների համար մեծ բեմահարթակ՝ իր ենթակառուցվածքներով, որտեղ կկազմակերպվեն համերգներ, քաղաքական միջոցառումներ, փառատոններ: Եվ այն բեռնվածությունը, որ կենտրոնում ենք ունենում կտեղափոխենք ծայրամաս՝ Մուշ, ինչու չէ նաև Անի և Բուլվարային թաղամասեր, այնտեղ նույնպես ակտիվություն կբերենք: Զբոսաշրջային քաղաք ենք ուզում մեզ հռչակել, գոնե մենք, բայց դեռ կենտրոնում ունենք շատ անբարեկարգ, անխնամ հատվածներ, էլ չեմ խոսում ծայրամասերում: Առաջարկում ենք, քաղաքի պատմական միջուկում՝ կենտրոնում գտնվող հայտնի կինոների բակի բարեկարգման նախագիծը ևս ունենալ հնգամյա զարգացման ծրագրով: Քանի որ այն այցեքարտային վայր է, բոլորս շատ լավ գիտենք՝ որ բակի մասին է խոսքը, այնտեղ մի քանի ֆիլմեր են նկարվել, օրական երևի 300-400 զբոսաշրջիկներ են լինում այնտեղ, բայց բակը անբարեկարգ է, վթարային բազրիքներ կան, գրված է չհենե՛լ, չնկարվե՛լ: Իրականում շատ վթարային իրավիճակ է, և չի սազում քաղաքի կենտրոնին: Ասվալտապատելուց, վերանորոգելուց հետո մենք կունենանք խնամված, վերանորոգված, գեղեցիկ տեսք և չենք ամաչի հյուրերին այտեղ ուղեկցել: Անընդունելի է այն մեկնաբանությունը ,որ քաղաքը հազար ու մի խնդիրներ ունի և պետք չէ ուշադրություն դարձնել այդ մի փոքր բանի վրա: Այդ բակը քաղաքի թիվ մեկ բակն է և բացի զբոսաշրջիկներից գյումրեցիները ևս իրավունք ունեն բարեկարգ և ասվալտապատ բակերում ապրելու: Հաջորդ նախագիծը, որ առաջարկում ենք Տերյան և Սայաթ-Նովա փողոցների և Երևանյան խճուղու վրա գտնվող թիվ 28 դպրոցի դիմաց կառուցել վերնանցումներ խուսափելով վերջին տարիներին արձանագրված դեպքերից, որոնք ցավոք մահվան ելքերով ավարտվեցին: Զբոսաշրջային քաղաք դառնալու համար «Մեր քաղաքը» ևս մեկ հետաքրքիր առաջարկ ունի, որը հնարավորինս համապատասխանեցրել ենք մեր բյուջեին: Մեր ծրագրերը բավականին շատ են և փորձում ենք տեղավորվել հնգամյա զարգացման պլանում: Առաջարկում ենք օնլայն հավելված ստեղծենք, քանի որ Գյումրին թվային աշխարհում շատ քիչ է ներկայացված, “ Go to Gyumri” հավելվածը, որտեղ կմեկտեղվեն Գյումրու զբոսաշրջային բոլոր ծառայությունները և այդ ծառայությունները մատուցող կազմակերպությունները: Հյուրերը ընդամենը մեկ հպումով կկարողանան իրենց ամրագրումներն անել հավելվածում: Դա հետո տնտեսական առումով էլ կարելի է օգտագործել ի շահ քաղաքի, այդ մասին կարող ենք հետո ավելի հանգամանալից խոսել: Այսքանը, շնորհակալ եմ: Պարոն Մալխասյան, չհասցրի Ձեզ պատասխանեի, իրականում շնորհակալ ենք, որ նկատում եք մեր ակտիվությունը: Շատերը սա գնահատում կամ որակավորում են որպես պոպուլիզմ, բայց մենք ի սկզբանե եկած օրվանից ասել ենք, որ եկել ենք աշխատելու և մեր խմբակցությունը իր աշխատելու ձևով ցույց է տալիս մյուսներին, որ պիտի այսպես աշխատեն: Չի կարող հնգամյա զարգացման ծրագիրը չհետաքրքրի գյումրեցիների կողմից ընտրված խմբակցություններին: Այսքանը, շնորհակալ եմ:

**Ավետիս Առաքելյան**

* Շնորհակալություն տիկին Գասպարյան, կներկայացնեք նաև գրության տեսքով, այնուհետև մենք կքննարկենք: Մի երկու դիտարկում անեմկապված մանկապարտեզների հետ։ Դա ժառանգություն ենք ստացել իսկզբանե, պարոն Գրիգորյանի հետ մենք զրուցել ենք, ողջունել ենք ձեր առաջարկությունը և ասել ենք, որ միանշանակ կողմ ենք:Եվ կրկնվեմ նունյպես, որ բազմիցս հայտարարվել է, խոսվել է, ես անգամ ելույթ եմ ունեցել Շանթ հեռուստաընկերությունում, որ միանշանակ բարձրացվել է խնդիրը, և ողջունելի է, թող տեսանելի լինի ո՛չ միայն Գյումրիի, այլ նաև հանրապետության մեջ, որ Գյումրիում այսպիսի նախակրթական օջախներ կան, որոնք իրոք լուրջ պետական աջակցության կարիք ունեն: Հաջորդ դիտարկումը բակի մասով, ես Ձեզ ի գիտություն տեղյակ պահեմ,որ ամբողջը պատկանում է պետական գույքի կառավարմանը, քաղաքին բան չեն թողել այսպես ասեմ: Եվ այսօր Գյումրու քաղաքապետ Վարդան Ղուկասյանը և քաղաքապետարանը, կարծում եմ նաև դուք կմիանաք այդ պայքարին, որ պետական գույքից հետ բերենք այն ինչ հանդիսանում է քաղաքի զարդը և գա հանգրվանի քաղաքի բալանսի վրա, որ կարողանա քաղաքապետարանը ներդրողներ գտնի և այդ ներդրումային ծրագրերը ի շահ ծառայեն Գյումրի քաղաքին: Շնորհակալություն: Այլ առաջարկություններ, չկա՞ն: Համարում ենք հանրային քննարկումը փակված:

Նիստին ներկա էին 32 անձինք: